**НАРЕДБА**

**ЗА УПРАВЛЕНИЕ И ПОЛЗВАНЕ НА ОБЩИНСКИТЕ ПЪТИЩА В ОБЩИНА БОРОВАН**

**ГЛАВА ПЪРВА**

**Общи разпоредби**

**Чл.1.** (1) С тази Наредба  се уреждат обществените отношения, свързани със собствеността, ползването, управлението, стопанисването, изграждането, ремонта, поддържането и финансирането на общинските пътища, както и с управлението на безопасността на пътната инфраструктура в Община Борован.

(2) Тази наредба не се прилага за:

1. Републиканските пътища;

2. Улиците в населените места и селищните образувания в община Борован, с изключение на онези от тях, които едновременно са участъци от общински пътища;

3. Селскостопанските пътища, осигуряващи достъп до земеделски земи;

4. Горските пътища;

5. Частните пътища, неотворени за обществено ползване.

**Чл.2.** (1) Пътищата образуват единна пътна мрежа и служат основно за превоз на пътници и товари.

(2) Пътната мрежа се развива съобразно транспортните и социалните потребности на обществото, инфраструктурата на населените места и изискванията в нормативните актове, свързани с националната сигурност, опазването на околната среда и безопасността на движението.

**Чл.3.**  (1) Пътищата в Община Борован са републикански и местни.

(2) Републикански пътища са автомагистралите, скоростните пътища и пътищата от първи, втори и трети клас, които осигуряват транспортни връзки от национално значение и образуват държавната пътна мрежа.

(3) Местните пътища са общински и частни, отворени за обществено ползване, които осигуряват транспортни връзки от местно значение и са свързани с републиканските пътища или с улиците.

(4) Списъците на републиканските и общинските пътища и промените в тях се утвърждават от Министерския съвет по предложение на министъра на регионалното развитие и благоустройството след съгласуване с кметовете на общините.

(5) Промяната на републикански пътища в общински се утвърждава от Министерския съвет след съгласие на Общински съвет-Борован.

**Чл.4.** (1) Участъците от републиканските и общинските пътища в границите на урбанизираните територии и селищните образувания имат ограничени връзки с уличната мрежа и движението по тях се осъществява с предимство.

(2) Трасетата на републиканските и общинските пътища по уличната мрежа на населените места и селищните образувания се определят с общия устройствен план.

**Чл.5.** Пътищата имат следните основни елементи:

1. Обхват;

2. Пътни съоръжения;

3. Пътни принадлежности;

**Чл.6.** (1) Ограничителната ивица от двете страни на общинските пътища е с ширина един метър.

(2) Общинските пътища имат от двете си страни ограничителна строителна линия, която се разполага на 10 м при общинските пътища, измерена хоризонтално и перпендикулярно на оста на пътя от края (ръба) на платното за движение или на лентата за аварийно спиране.

(3) Когато ограничителната строителна линия попада в обхвата на пътя, тя се измества и се разполага по външния край на ограничителната ивица.

(4) В границите на урбанизираните територии ограничителната строителна линия се определя с устройствените и застроителните планове.

**ГЛАВА ВТОРА**

**Собственост и ползване**

**Чл.7.** (1) Пътищата са публична и частна собственост.

(2) Общинските пътища са публична общинска собственост.

(3) Частните пътища са собственост на отделни юридически или физически лица.

(4) Собствеността на пътищата се разпростира върху всички основни елементи.

**Чл.8.** Собствеността на пътищата се променя в следните случаи:

1. при промяна на функциите и значението на пътя, чрез обявяването му по съответния ред за публична държавна собственост, съответно - за публична общинска собственост;

2. при отчуждаване на частни пътища при условията и по реда на Закона за общинската собственост;

3. въз основа на подадено писмено заявление от физически или юридически лица за прехвърляне на собствеността на общински път и решение на общинския съвет за промяна на публичната собственост на пътя в частна.

**Чл.9.** (1) Промяната на собствеността на пътя се извършва с решение на Министерския съвет по предложение на министъра на регионалното развитие и благоустройството.

(2) Предложенията за промяна на собствеността на пътищата се подготвят и представят в Министерството на регионалното развитие от:

1. изпълнителния директор на Изпълнителна агенция "Пътища" след съгласуване с кмета на общината - за промяна в публична държавна собственост на пътища, публична общинска собственост;

2. кмета на общината, след съгласуване с Изпълнителна агенция "Пътища" - за промяна в публична общинска собственост на пътища, публична държавна собственост или на пътища, частна собственост и обратно на пътища общинска собственост в частна собственост;

(3) Преписката по ал.2 съдържа:

1. решение на общинския съвет за промяна на публичната собственост между държавата и общината или за промяна на собствеността на частни пътища в собственост на общината или обратно;

2. обяснителна записка с мотиви и обосновка за необходимостта от промяната на собствеността на пътя;

3. съгласувателни писма и писмено съгласие на заинтересуваните страни;

4. проект на доклад на министъра на регионалното развитие и благоустройството;

**Чл.10.** (1) Пътищата са отворени за обществено ползване при спазване на реда и правилата, установени със Закона за движението по пътищата.

(2) Частните пътища могат да бъдат отворени за обществено ползване, когато това се налага от обществени интереси, по инициатива на съответния общински съвет и със съгласието на собственика при договаряне на взаимоотношенията. В договора задължително се включват клаузи, определящи вида и размера на дължимото обезщетение и задълженията на страните по поддържането и ремонта на пътя.

(3) Собствениците или администрацията, управляващи пътищата, могат да въвеждат временни забрани за обществено ползване на отделни пътища или участъци от тях при извършване на ремонтни работи, при природни бедствия и аварии, при неблагоприятен водотоплинен режим на настилката, при възникване на опасност за сигурността на движението и при провеждане на масови спортни мероприятия след съгласуване с органите на Министерството на вътрешните работи, а за специално уширените пътни участъци - и с Министерството на отбраната.

(4) Контролът на организацията на движението и на дейностите по ал.3 се осъществява от оправомощени длъжностни лица на службите за контрол на Министерството на вътрешните работи и на собственика на пътя (улицата, която едновременно е участък от общински път) или на администрацията, управляваща пътя, в съответствие с изискванията, определени с наредбата по Чл.3, ал.3 от Закона за движението по пътищата.

**Чл.11.** (1) Концесия върху общинските пътища или върху отделни участъци или пътни съоръжения от тях се предоставя при условията и по реда на Закона за концесиите.

(2) С решението за откриване на процедурата за предоставяне на концесията се определят условията и редът, при които концесионерът може да събира концесионна ТОЛ такса и/или да получава други плащания включително от страна на концедента.

**ГЛАВА ТРЕТА**

**Управление**

**Чл.12.** (1) Пътищата се управляват, както следва:

1. общинските пътища - от Кмета на общаната;

2. частните пътища - от техните собственици.

(2) Управлението на пътищата включва:

1. оперативно планиране на изграждането - проектиране и строителство, и поддържането на пътищата;

2. осигуряване на проекти и строителство на пътища, включително възлагане на обществени поръчки и предоставяне на концесии за тези дейности;

3. организиране, възлагане, финансиране и контрол на дейностите, свързани непосредствено с проектирането, изграждането, управлението, ремонта и поддържането на пътищата;

4. организиране и осъществяване защитата на пътищата, включително на пътните съоръжения и на принадлежностите на пътя;

5. осигуряване на общественото ползване на пътищата чрез регулиране и контрол на автомобилното движение, даване на разрешения и въвеждане на забрани за ползване на пътищата;

6. упражняване на контрол на превозните средства с оглед правилната експлоатация на пътищата и предпазването им от разрушаване;

7. осигуряване на информация и на прогнози за пътния трафик;

8. други дейности, определени с тази наредба, които не са свързани с ползване и разпореждане.

(3) Кмета на Община Борован и собствениците на частни пътища съгласуват с Агенция "Пътна инфраструктура" проектите за изграждане и свързване на тези пътища с републикански пътища.

**Чл.13.** (1) В зоната от оста на пътя до ограничителната строителна линия по Чл.6 се забранява извършването на всякакво строителство, подобрения или разширения на съществуващите обекти, освен тези, които са предназначени за обслужване на пътуващите, при условие, че е гарантирана безопасността на движението и са разрешени по реда на Чл.14 и сл. от тази наредба.

(2) В обхвата на пътя се забранява:

1. извършването на каквито и да било работи по пътното платно, преди да бъдат поставени необходимите предупредителни и сигнални знаци;

2. поставянето и складирането на материали, които не са необходими за пътя или са резултат от битова или стопанска дейност в съседни имоти;

3. движението на верижни трактори и машини или коли с назъбени колела и железни грайфери, гуми с шипове по пътища с асфалтови покрития, освен в случаите на снегопочистване;

4. превозването на мокри товари, които наводняват пътното платно;

5. влизането в пътищата с непочистени машини и замърсяването на пътното платно, пътните съоръжения и пътните принадлежности с кал и други отпадъчни материали;

6. влаченето на дървета, слама и други подобни по пътното платно;

7. използването на пътните съоръжения и пътните принадлежности за рекламна дейност под каквато и да е форма.

(3) За предотвратяване на опасността от падащи дървета, които могат да застрашат сигурността на движението по общинските и частните пътища или живота и здравето на хората, с разрешение на Кмета на Общината се допуска премахването им в площите, попадащи между обхвата на пътя и ограничителната строителна линия. При необходимост се уведомява Изпълнителната агенция по горите.

**ГЛАВА ЧЕТВЪРТА**

**СПЕЦИАЛНО ПОЛЗВАНЕ НА ПЪТИЩАТА**

**Раздел I**

**Общи положения**

**Чл.14.** Специално ползване на пътищата е:

(1) използването на пътищата за превозване на тежки и извънгабаритни товари

(2) използването на пътищата за осъществяване на други дейности в обхвата на пътя и в обслужващите зони, като:

- изграждане и експлоатация на търговски крайпътни обекти и на пътни връзки към тях;

- изграждане и експлоатация на площадки за оказване на пътна помощ и на пътни връзки към тях;

- изграждане и експлоатация на рекламни съоръжения;

- изграждане на нови и ремонт на съществуващи подземни и надземни линейни или отделно стоящи съоръжения и тяхната експлоатация в обхвата на пътя;

- временно ползване на части от пътното платно и земи в обхвата на пътя от други лица.

**Чл.15.** (1) Разрешенията за специално ползване на пътищата се издават по искане на заинтересуваните лица при условията и по реда на Чл.26 от Закона за пътищата и тази наредба.

(2) Разрешенията за специално ползване на общинските пътища се издават от Кмета на Общината.

(3) При промяна на заинтересуваното лице разрешението за специално ползване се преиздава.

(4) Разрешението за специално ползване на общинските пътища се издава по образец, утвърден с Наредбата за специално ползване на пътищата.

(5) За разрешенията за специално ползване на пътищата се събират такси, определени от общинския съвет.

(6) В случаите, когато за пътя е предоставена концесия, разрешението за специално ползване се издава след съгласуване с концесионера.

**Чл.16.** (1) Кметът на общината отказва издаване на разрешение за специално ползване на пътя, когато:

1. не са налице условията по Чл.26, ал.7 от Закона за пътищата;

2. специалното ползване предполага увреждане на собствеността на други лица или прави,невъзможно ползването на пътя за дейности от обществен интерес;

3. специалното ползване изисква трайна промяна на предназначението и характеристиките на пътя;

4. предстои преустройство на пътя, предвидено с влязъл в сила подробен устройствен план;

5. лицето подало искане за специално разрешение има непогасени публични задължения към Общината както и задължения произтичащи от сключени с Общината договори.

(2) За обстоятелствата по ал. 1, т. 5 Общинската администрация извършва служебна справка.

(3) Отказите по ал. 1 се мотивират писмено.

**Чл.17.** (1)Разрешенията за специално ползване на пътищата се отнемат:

1. при неспазване на условията, предвидени в тях;

2. при неплащане на дължимите такси;

3. когато вследствие на ново строителство, реконструкция или рехабилитация на пътя съществуващите рекламни съоръжения се явяват в нарушение на изискванията на Чл.26 от Наредбата.

(2) В случаите по ал. 1, т. 3 разрешенията за специално ползване на пътищата не се отнемат, когато рекламните съоръжения могат да се преместят на същото километрично положение, вследствие на което не се явяват в нарушение на Чл.26. В тези случаи преместването се извършва при съгласие на собственика на рекламното съоръжение и за негова сметка.

(3) Отнемането на разрешенията се извършва със Заповед на Кмета на Общината.

**Чл.18.** Разрешението за специално ползване на пътя чрез изграждане на търговски крайпътен обект и пътни връзки към него, чрез прокарване и ремонт на подземни и надземни проводи и съоръжения или чрез изграждане на рекламно съоръжение е задължително условие за издаване на разрешение за поставяне по смисъла на глава осма, раздел III от Закона за устройство на територията.

**Раздел II**

**Изграждане и експлоатация на търговски крайпътни обекти и на инфраструктура за тях в обхвата на пътя и в обслужващите зони**

**Чл.19.** (1) Търговски крайпътни обекти са всички сгради и съоръжения за обслужване на пътуващите и на пътните превозни средства заедно с прилежащия им терен, като: къмпинги, мотели, бензиностанции, газостанции, заведения за хранене, магазини, гаражи и паркинги, пунктове за техническо обслужване на автомобили и пунктове за ремонт на аварирали по пътя автомобили и др., в които се осъществява търговска дейност по смисъла на Търговския закон.

(2) Търговски крайпътни обекти са и други крайпътни обслужващи комплекси по смисъла на §.1, т.9 от Закона за пътищата.

(3) Разрешение за специално ползване чрез изграждане на търговски крайпътен обект и на инфраструктура за него е валидно за срок от две години, като при неизпълнение на мероприятието в този срок, правото на специално ползване се погасява.

**Чл.20.** Към искането за издаване на разрешение за специално ползване чрез изграждане на търговски крайпътен обект и на инфраструктура за негозаинтересуваното лице прилага:

1. посочва ЕИК за вписаните в търговския регистър лица, или прилага удостоверение за актуално състояние;

2. копие от документа за платена такса за издаване на разрешението;

3. копие от скицата (визата) за проектиране, с която се определят местоположението на обекта и пътната връзка към него, включително спрямо съседните поземлени имоти;

4. подробен комуникационно-транспортен план за пътните връзки и разположението на обекта, към който са приложени:

а) схема с точното километрично местоположение на обекта, разположението му спрямо оста на пътя и отстоянието му от ръба на пътната настилка;

б) напречни профили в подходящ мащаб на характерни места в обхвата на пътя.

**Чл.21.** (1) Разрешението за специално ползване на пътя чрез изграждане на търговски крайпътен обект и пътни връзки към него се издава, когато:

1. не са налице основанията за отказ по Чл.19, ал. 1 от Закона за пътищата;

2. са спазени изискванията на Наредба № 1 от 2000 г. за проектиране на пътища и на нормите за проектиране към нея;

3. отстоянието на търговския крайпътен обект от възли и кръстовища дава възможност за изграждане на пътни връзки към него при спазване на изискванията на наредбата по т.2, като се осигури зона за преплитане преди връзките за главните направления;

4. съседни търговски крайпътни обекти са проектирани като крайпътни обслужващи комплекси, задължително отделени от платното за движение с разделителна ивица и локално пътно платно с общи вход и изход;

5. проектът за сигнализация на обекта отговаря на изискванията на наредбите по Чл.14 от Закона за движение по пътищата;

6. проектът предвижда повърхностните и отпадъчните води от площадката на търговския крайпътен обект да се отвеждат по начин, който не застрашава целостта на пътното тяло;

(2) Не се разрешава изграждане на нови пътни връзки в зоните за престрояване пред кръстовища и пътни възли, в обхвата на кръгови кръстовища, шлюзове, връзки на пътни възли и уширени пътни участъци, предназначени за кацане на самолети.

**Чл.22.** (1) Разрешението за специално ползване на пътя чрез експлоатация на търговски крайпътен обект и пътни връзки към него се издава по искане на заинтересуваното лице при изпълнени условия в разрешението за специално ползване чрез изграждане на търговски крайпътен обект и пътни връзки към него и е задължително условие за издаване на разрешение за ползване по смисъла на глава единадесета от Закона за устройство на територията.

(2) Към искането заинтересуваното лице посочва ЕИК или прилага удостоверение за актуално състояние.

(3) Разрешението за специално ползване по ал.1 е валидно от датата на издаване на разрешението за ползване на строежа по смисъла на Чл.177 от Закона за устройство на територията.

**Чл.23.** (1) Разрешение за специално ползване на пътищата чрез експлоатация на преместваеми крайпътни обекти за продажба на селскостопанска продукция се издава в полза на регистрирани по съответния ред земеделски производители.

(2) Разрешението по ал.1 се издава по искане на заинтересуваното лице и след представяне на следните документи:

1. Препис от заверена за съответната година регистрационна карта на земеделски производител;

2. Протокол за оглед, съставен на място в присъствието на представител на Община Борован, на представител на сектор "Пътна полиция" към съответната ОД на МВР и на заинтересуваното лице - земеделски производител или негов представител.

(3) В искането, заинтересованото лице посочва ЕГН за физическите лица и съответно ЕИК за регистрираните по Търговския закон лица.

**Чл.24.** (1) Таксата за специално ползване на пътя чрез експлоатация на новоизградени търговски крайпътен обект и пътни връзки към него е дължима от датата на издаване на разрешението за специално ползване на пътя чрез експлоатация на търговски крайпътен обект и пътни връзки към него. При промяна на правото на собственост върху вече изградени търговски крайпътен обект и пътни връзки към него таксата за специално ползване чрез експлоатация се дължи от новия собственик от датата на придобиването му, като за задълженията преди тази дата отговорността е солидарна на стария и новия собственик.

(2) Разрешението за специално ползване на пътя чрез експлоатация на търговски крайпътен обект и пътни връзки към него се връчва на заинтересуваното лице след заплащане на дължимата годишна такса, а при разсрочено плащане - след заплащане на първата вноска.

**Раздел III**

**Изграждане и експлоатация на рекламни съоръжения в обхвата на пътя**

**Чл.25.** Към искането за специално ползване чрез изграждане и експлоатация на рекламни съоръжения в обхвата на пътя заинтересуваното лице прилага:

1. посочва ЕИК за вписаните в търговския регистър лица, или прилага удостоверение за актуално състояние;

2. копие от документа за платена такса за издаване на разрешението;

3. технически или работен проект за конкретното съоръжение.

**Чл.26.** (1) Разрешение за изграждане на рекламни съоръжения в обхвата на пътя и в обслужващата зона се издава, когато:

1. не са налице основанията за отказ по Чл.16, ал.1;

2. рекламното съоръжение отстои не по-малко от 500 м от пътни възли и кръстовища за общинските пътища;

3. рекламното съоръжение не ограничава видимостта на сигнализацията с пътни знаци;

4. рекламното съоръжение в целия си габарит отстои най-малко на 3 м от ръба на пътната настилка;

5. разстоянието между отделни рекламни съоръжения по посока на движението е не по-малко от 200 м.

(2) Отказва се издаването на разрешение за изграждане на рекламни съоръжения:

1. в зони с ограничена видимост;

2. окачени на конструкцията на мостови съоръжения и надлези;

3. в средната разделителна ивица;

4. изградени като преместващи конструкции над общинските пътища;

5. наподобяващи пътните знаци и указателните табели по форма, цвят, съдържание и символи.

(3) Разрешението за специално ползване по ал.1 е валидно за срок от една година, като при неизпълнение на мероприятието в този срок, правото на специално ползване се погасява.

**Чл.27.** (1) Разрешението за специално ползване на пътя чрез експлоатация на рекламно съоръжение се издава по искане на заинтересуваното лице при изпълнение на условията в разрешението за специално ползване чрез изграждане на рекламно съоръжение и е задължително условие за издаване на разрешение за ползване по смисъла на глава единадесета от Закона за устройство на територията.

(2) Към искането заинтересуваното лице посочва ЕИК или прилага удостоверение за актуално състояние.

(3) Разрешението за специално ползване по ал.1 е валидно от датата на издаване на разрешението за ползване на строежа по смисъла на Чл.177 от Закона за устройство на територията.

(4) Всяко съчетание на пътни знаци с рекламен материал се счита за реклама.

**Чл.28.** (1) Таксата за специално ползване на пътя чрез експлоатация на новоизградено рекламно съоръжение е дължима от датата на издаване на разрешението за специално ползване на пътя чрез изграждане на рекламно съоръжение. При промяна на правото на собственост върху вече изградено рекламно съоръжение, таксата за специално ползване чрез експлоатация се дължи от новия собственик от датата на придобиването му, като за задълженията преди тази дата отговорността е солидарна на стария и новия собственик.

(2) Разрешението за специално ползване на пътя чрез експлоатация на рекламно съоръжение се връчва на заинтересуваното лице след заплащане на дължимата годишна такса, а при разсрочено плащане - след първата вноска.

**Раздел IV**

**Прокарване и ремонт на подземни и надземни проводи и съоръжения в обхвата на пътя**

**Чл.29.** Разрешение за специално ползване на пътя чрез прокарване на подземни и надземни проводи и съоръжения на техническата инфраструктура се изисква при:

1. полагане на проводи и съоръжения в обхвата на пътя в зоната от края на пътното платно до края на ограничителната строителна линия;

2. пресичане на пътя от подземни или надземни проводи и съоръжения;

3. реконструкция на подземни или надземни проводи и съоръжения в обхвата на пътя;

**Чл.30.** Към искането за разрешение, заинтересуваното лице прилага:

1. посочва ЕИК за вписаните в търговския регистър лица, или прилага удостоверение за актуално състояние;

2. копие от документа за платена такса за издаване на разрешението;

3. технически или работен проект за съответния вид специално ползване на пътя;

**Чл.31.** (1) Разрешение за специално ползване чрез прокарване на подземни и надземни проводи в обхвата на пътя се допуска, при условие, че проводът или съоръжението са проектирани така, че по време на експлоатация и в случаи на авария няма да застрашават елементите на пътя и безопасността на движението.

(2) Едновременно с разрешението за специално ползване на пътя чрез прокарване на подземни и надземни проводи и съоръжения и ремонт в обхвата на пътя може да бъде поискано и разрешение за специално ползване на пътя при временно ползване на части от пътното платно и на земи в обхвата на пътя.

(3) В случаите на внезапно произлезли повреди, ремонтната дейност се осъществява съгласно Чл.26, ал.4 от Закона за пътищата, като заедно с уведомяването на техническата служба на общината се заплаща съответната такса за временното ползване на части от пътното платно и на земи в обхвата на пътя и се прилага проект (схема) за временна организация на движението при извършване на ремонт.

**Раздел V**

**Временно ползване на части от пътното платно и на земи в обхвата на пътя**

**Чл.32.** Разрешенията за специално ползване на пътя чрез временно ползване на части от пътното платно и на земи в обхвата на пътя се издават по образец, утвърден от кмета на общината.

**Чл.33.** Разрешение за специално ползване на пътя чрез временно ползване на части от пътното платно и на земи в обхвата на пътя се изисква при:

1. провеждане на автомобилни състезания или други масови мероприятия, при които се налага спиране на движението на пътни превозни средства и отклоняването им по временни маршрути или въвеждане на ограничения за движението им;

2. ограничаване, прекъсване, отклоняване, спиране или въвеждане на ограничения на движението при извършване на строителни, монтажни и ремонтни работи при изграждане на търговски крайпътни обекти и пътни връзки към тях, изграждане на рекламни съоръжения или прокарване и ремонт на подземни и надземни проводи и съоръжения;

3. извършване на други неупоменати дейности в Чл.26, ал.1 и 2 от Закона за пътищата, които изискват ограничаване, прекъсване, отклоняване, спиране или въвеждане на други ограничения за движението.

**Чл.34.** Към искането за разрешение заинтересуваното лице прилага:

1. проект или схема за временна организация на движението;

2. копие от разрешението за строеж - в случаите, когато такова се изисква от Закона за устройство на територията;

3. копие от документа за платена такса за издаване на разрешението.

**ГЛАВА ПЕТА  
Изграждане, ремонт, поддържане и управление на безопасността на пътната инфраструктура и тяхното финансиране**

**Чл.35.** Общината поддържа общинските пътища съобразно транспортното им значение, изискванията на движението и опазването на околната среда.

**Чл.36.** Общинска администрация ежегодно планира и осъществява дейностите по изграждане, ремонт и поддържане на общинските пътища и улици.

**Чл.37. О**бщината съвместно с Агенция „Пътна инфраструктура” осъществяват с по взаимна договореност дейностите по изграждането, поддържането и ремонта на републиканските пътища в границите на урбанизираните територии при условията и по реда, определени с Правилника за прилагането на Закона за пътищата.

**Чл.38.** Изграждането, реконструкцията, ремонтът и поддържането на общинските пътища се финансира със средства от държавния бюджет, от бюджета на общината, с безвъзмездно предоставени средства (дарения), със заеми, както и със средства от по Европейски програми.

**Чл.39.** Бюджетните средства за финансиране на дейностите по ал.1 се определят със закона за държавния бюджет за съответната година или с решение на Общинския съвет.

**ГЛАВА ШЕСТА  
Отчуждаване и временно ползване на недвижими имоти за пътища**

**Чл.40.** (1) Недвижимите имоти - собственост на физически или юридически лица, необходими за изграждане и реконструкция на общински пътища, се отчуждават при условията и по реда на Закона за общинската собственост.

(2) Предназначението на земеделските земи, необходими за изграждане и реконструкция на пътища, се променя по реда на Закона за опазване на земеделските земи, а за горските територии - по реда на Закона за горите.

(3) Имоти в границите на урбанизираните територии се отчуждават при условия и по ред, определени със закон.

**Чл.41.** (1) Земи извън границите на урбанизираните територии - собственост на физически или юридически лица, могат да се използват временно за нужди, свързани с изграждането, ремонта и поддържането на общинските пътища, при условията и по реда на Закона за задълженията и договорите.

(2) Временното ползване на земи по ал.1, които са земеделски, се урежда при условията и по реда на Закона за опазване на земеделските земи и правилника за неговото прилагане.

(3) Временното ползване на горски територии по ал.1 се урежда при условията и по реда на Закона за горите.

(4) За временното ползване на земи по ал.1 собственикът сключва договор с Кмета на Общината - за общинските пътища.

(5) В договора по ал.4 се определят условията и срокът за ползване на земята, размерът на наема и дължимото обезщетение, ако такова се предвижда.

(6) Временното ползване на земи по ал.1 се допуска за срок до 5 години, след което земите, възстановени съобразно тяхното предназначение, се връщат на собственика.

**Чл.42.** (1) При стихийни бедствия и аварии, при които се прекъсва движението по пътя и за неговото възстановяване се налага да се построи обходен път, земите за временно ползване могат да се завземат преди започване на процедурата по Чл.19.

(2) Временното завземане на земи в случаите по ал.1 се извършва със заповед на кмета на общината - за общинските пътища, като на собствениците се дължи обезщетение.

**Чл.43.** Собствениците или наемателите на имоти, намиращи се по-ниско от пътното платно, са длъжни да осигурят нормално функциониране на водоотводните съоръжения.

**ГЛАВА СЕДМА  
Административно – наказателни разпоредби**

**Чл.44.** За нарушения на разпоредбите на тази наредба се прилагат административно наказателните разпоредби записани в Глава Осма на Закона за пътищата.

**Чл.45.** Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

**Чл.46.** (1)Нарушенията се установяват с актове, съставени от длъжностни лица, определени със Заповед от кмета на Общината.

(2) За нарушенията по частните пътища актовете се съставят от длъжностните лица по ал.1., след молба на собственика на пътя.

(3) Наказателните постановления се издават от кмета на Общината или от управомощено от него длъжностно лице.

(4) Когато деянието съдържа признаци на престъпление, преписката се изпраща на съответния прокурор за възбуждане наказателно преследване.

**Преходни и заключителни разпоредби**

§. 1. Наредбата се приема на основание чл.23 от Закона за пътищата.

§. 2. Указанията по прилагане на Наредбата се дават от кмета на общината.

§. 3. За неуредените в тази Наредба въпроси се прилагат разпоредбите на Закона за пътищата и подзаконовите актове по неговото прилагане.

**Наредбата е приета от Общински съвет - Борован с Решение № 188 по Протокол № 30 от проведено заседание на Общински съвет – Борован от 22.06.2017 г.**